
Névmásrendszer a Chartae Latinae Antiquiores szent galleni anyagában

Jelen kutatás fókuszában a latin mutató névmások kvalitatív és kvantitatív adatokon alapuló szemantikai és szintaktikai vizsgálata áll. A dolgozat forrásául a Chartae Latinae Antiquiores I–II. kötetének (ChLA) szent galleni anyaga szolgál, amelyből 129 eredeti, pergamenre írt, VII. sz. 2. fele és 801 közé datált oklevél alkotja a nyelvészeti analízisre összeállított corpust. A vizsgálat módszertani alapja, hogy az oklevelek a jogi szaknyelv szigorú tradíciójába ágyazódnak, ezért a szöveg formuláit csak a megértési nehézségek szélsőséges eseteiben módosítják, így a nem egyedülálló, azonban már 3-4 alkalommal előforduló anomáliák – ha azok keletkezésük helyére és idejére, valamint az írnok személyére nézve eltérőek –, noha statisztikailag szóróértéknek minősülnének, magyarázatra szorulnak. A dolgozat így a kivételes esetekre fókuszál, azaz a determinánshalmozásra és -cserére, a névmás melletti kiegészítő metanyelvi elemek előfordulására, amelyeket elsősorban az egyes formulákra jellemző normák figyelembevételével értékel. Ezáltal lehetőség nyílik az anaforikus IPSE funkciójának és jelentésmezejének szűkítésére, az IS és a HIC szemantikai gyengülésének nyelvészeti alátámasztására, s annak bemutatására, hogy miként veszi át az ISTE a HICtől a deiktikus és az összegző anaforikus szerepet.



